РЕШЕНИЕ НА СЪДА НА ПУБЛИЧНАТА СЛУЖБА (първи състав)
18 май 2009 година
Дело F-66/08
Emile De Smedt и др.
срещу
Европейски парламент
„Публична служба — Длъжностни лица — Възнаграждение — Надбавка при работа на смени — Надбавка за длъжностни лица за редовно изпълнение на задължения по дежурство — Членове 56а и 56б от Правилника“
Предмет: Жалба, подадена на основание членове 236 ЕО и 152 АЕ, с която г‑н De Smedt и 20 други длъжностни лица от Парламента искат
отмяна на индивидуалните решения на Парламента за отказ да им се предостави, от една страна, предвидената в член 56а от Правилника
надбавка в полза на работещи на смени длъжностни лица, на която имат право съгласно Регламент (ЕО, Евратом) № 1873/2006 на
Съвета от 11 декември 2006 година за изменение на Регламент (EОВС, EИО, Eвратом) № 300/76 за определяне на категориите длъжностни
лица, които имат право на такива надбавки, и размера и условията за получаването им, и от друга страна, предвидената в член
56б от Правилника надбавка в полза на редовно изпълняващи задължения по дежурство длъжностни лица, на която имат право съгласно
Регламент (ЕО, Евратом) № 1945/2006 на Съвета от 11 декември 2006 година за изменение на Регламент (EИО, Eвратом, EОВС) № 495/77
за определяне на категориите длъжностни лица, които имат право на такива надбавки, както и размера и условията за получаването
им
Решение: Установява, че жалбоподателите са оттеглили исканията си относно отмяната на индивидуалните решения на Парламента за отказ
да им се предостави предвидената в член 56б от Правилника надбавка в полза на редовно изпълняващи задължения по дежурство
длъжностни лица. Отменя индивидуалните решения на Парламента за отказ да се предостави на жалбоподателите предвидената в член 56а
от Правилника надбавка в полза на работещи на смени длъжностни лица. Парламентът понася всички съдебни разноски.
Резюме
Длъжностни лица — Условия на труд — Надбавка за работа на смени
(член 56а от Правилника за длъжностните лица)
Трябва да се отменят индивидуалните решения на институция за отказ да се предостави надбавката в полза на работещи на смени
длъжностни лица, предвидена в член 56а от Правилника, на длъжностни лица, които извършват такава работа, наложена от „нуждите
на службата“ към телефонната централа, в която работят, като се има предвид, че тази работа има „неизменен и постоянен“ характер,
че освен това, като е предоставила тази надбавка с индивидуални решения, приети преди посочените по-горе решения, тази институция
мълчаливо, но ясно, сама е признала, че жалбоподателите отговарят на условията за предоставянето ѝ съгласно член 56а, и накрая,
че не може да се оспори, че материалните условия за работата им са били едни и същи преди и след датата на влизане в сила
на индивидуалните решения, с които им е предоставена посочената надбавка.
В това отношение би било злоупотреба да се поддържа, че член 56а от Правилника е неприложим, с мотива че работата на длъжностните
лица на смени не произтича от изрични решения на тази институция.
Също така обстоятелството, че посочените длъжностни лица не полагат извънреден труд и че седмичното им работно време е под
нормалното работно време за тази институция, не може да постави под съмнение предвиденото в член 56а от Правилника право на
надбавка. Всъщност тази разпоредба не изисква нито да е положен извънреден труд, нито да съществува седмично работно време,
равно на нормалното работно време за посочената институция. Във всички случаи и предвид затрудненията в личен и семеен план
вследствие на седмично работно време, организирано на смени, разликата от 7,5 часа между нормалното седмично работно време
в рамките на тази институция и работното време, въведено за телефонната централа, не е необоснована.
(вж. точки 21—23)